'टिकट टु हलिउड'मा सुगन्ध खोज्दै हिँड्ने कस्तूरीहरु 
नाटक 'टिकट टु हलिउड'ले कुनै भारी मुद्दा उठाउने भार बोकेको छैन । मण्डलाको स्टुडियो थिएटरमा मञ्चित यो नाटकले गम्भीर मुद्दाको भारलाई पर राखेर एउटा रोचक र मनोरञ्जनात्मक यात्रामा दर्शकलाई डोर्‍याउँछ । मञ्चमा छन्, थोरै कलाकार र सानो सेट । अनि छ, सुपरस्टार मोन्टी र उनको हलिउड यात्रा !
काठमाडौँ — नाटक 'टिकट टु हलिउड'ले कुनै भारी मुद्दा उठाउने भार बोकेको छैन । मण्डलाको स्टुडियो थिएटरमा मञ्चित यो नाटकले गम्भीर मुद्दाको भारलाई पर राखेर एउटा रोचक र मनोरञ्जनात्मक यात्रामा दर्शकलाई डोर्‍याउँछ । मञ्चमा छन्, थोरै कलाकार र सानो सेट । अनि छ, सुपरस्टार मोन्टी र उनको हलिउड यात्रा !मोन्टीको यही हलिउड यात्रामा भेटिन्छ, युवाको उकुसमुकुस, फिल्म क्षेत्रप्रति व्यंग्य अनि आफैंलाई भुलेर भ्रमको पछाडि दौडिनेहरुको दौड ! दर्शक हँसाउँदै कमेडी शैलीमा पस्किएको यो नाटक फरक र प्रयोगले भरिएको छ । नाटकको सुरुआततिरै चौथो पर्खाल भत्काउँदै कलाकारले दर्शकलाई नाटकको पात्र बनाइदिन्छन् । सुरुको दृश्यमै एडी (असिस्टेन्ट डिरेक्ट) सन्तोषले दर्शकदीर्घालाई देखाउँदै भन्छ, 'यहाँ बसिरहनु भा'छ नि, उहाँहरुलाई मैले लिएर आएको है ।' नाटकमा यति मज्जाले चौथो पर्खाल भत्काइन्छ छ कि दर्शक सहजै 'चौतारी नाटक'मा झैं यहाँ सहभागी हुन्छन् ।'जब हाम्रो सरले इन्ट्री मार्नुहुन्छ नि त्यही अनुसारको हल्ला चाहियो है । त्यही अनुसारको ताली है,' भरपूर उर्जासहित एडी सन्तोष बोल्छन् । सन्तोषको कुरा सक्न नपाउँदै पृष्ठभूमिमा रमाइलो संगीत गुञ्जन्छ, गीतार र ड्रमसेटको रमाइलो धुनमा । त्यसपछि तालीको गडगडाहटसँगै चर्को आवाजमा दर्शकले हुटिङ गर्छन्, 'मोन्टी, मोन्टी…' । नाटकमा यस्ता थुप्रै दृश्यहरु छन्, जहाँ दर्शक आफैं मोन्टीको यो यात्रामा सहभागी बन्छन् । यसरी यो नाटकले थुप्रै विधालाई छोएको छ । उदाहरणका लागि दाँतको समस्या आउँदा मोन्टी डाक्टरकहाँ पुग्छन् । डाक्टरले मोन्टीलाई बुद्धि आउने दाँत हालिदिन्छन् । उक्त दृश्यमा मोन्टी र डाक्टरको प्रस्तुति संवादसहितको क्लाउन पर्फमेन्सजस्तै देखिन्छ । यो नाटक एउटै विषयमा अडिक हुन्न, मोन्टी (सुदिप खतिवडा) को यात्रामा आउने फरक विषयवस्तु छुँदै नाटक अगाडि बढ्छ । मोन्टीलाई हलिउडको अडिसनमा पुग्नु छ । मोन्टीको शब्दकोषमा अडिसन, स्क्रिनटेस्ट, रिटेक भन्ने शब्दले बास गर्दैन । मोन्टीले भनेअनुसार उनलाई हलिउडको मिटिङमा पुग्नु छ । त्यो मिटिङमा पुग्नुअघि सागर खातीको डेब्यू निर्देशन 'टिकट टु हलिउड'मा पनि अभिनय गर्नुछ । फेरि, सागरहरुलाई पनि सुपरस्टार मोन्टीको अभिनयमा नै फिल्म बनाउनुछ । डेब्यू निर्देशकसँग काम गर्न नचाहने मोन्टीले सागरको पहिलो निर्देशन भन्ने थाहा पाउनासाथ एडी सन्तोषलाई 'एक्सन कट'को जिम्मा दिन्छन् ।निर्देशक सागर कुना च्यापेर बस्दा सहायक निर्देशकबाट निर्देशनको जिम्मा पाएका सन्तोषले उल्टै सागरलाई निर्देशन दिन्छ,' अब भातको गाडीलाई हेर्ने, क्राउड ह्यान्डल गर्ने जिम्मा पनि तपाईंलाई नै दिएँ' । सागर अवाक ! नाटकमा यस्तै कमिक दृश्यमा दर्शक हँसाउँने खुराक प्रशस्तै भेटिन्छन् । फिल्मको छायांकन दृश्यमार्फत थुप्रै विषयलाई व्यंग्य गर्न खोजिएको छ ।सुपरस्टारबिना फिल्म गर्न नचाहने सागर खातीजस्ता निर्देशक, सुपरस्टारकै भनाइलाई सिरोपर गर्ने फिल्मकर्मीहरुलाई यो दृश्यमा खरो प्रहार गरिएको छ । त्यस्तै, मोन्टीको मनोमानीमार्फत लापरबाही बन्दै गएको सुपरस्टारहरु, अहंले फुलिएको स्टारलाई व्यंग्य गरिएको छ । 'नेपालको यत्रो सुपरस्टार भएर तपाईंको बुद्धि आएको छैन । अब कहिले आउँछ ? 'डाक्टरले बोलेको यो दृश्यमा नेपाली कलाकारलाई पनि व्यंग्य गरिएको छ । साथै, जोजो (मिलन कार्की) जस्ता म्यानेजरको लाचारी पनि देखाइएको छ । 'हलिउड'लाई यहाँ बिम्बको रुपमा प्रयोग गरिएको छ । एउटा यस्तो तत्त्व जसको पछाडि हर मानिस निरन्तर कुदिरहेकै हुन्छ, चाहे त्यो सफलता होस् या सपना । कोही सफलताको दौडमा यसरी कुँदिरहेका छन्, जसले यो दौडमा आफू केका लागि दौडिएको भन्ने पनि बिर्सिसकेका छन् । नाटकको एउटा दृश्यमा पृष्ठभूमिमा संगीत टोलीले गाउँछ, 'टिकट टु इलुजन', अर्थात् भ्रमको टिकट । अरुको सिको गर्दा-गर्दै, भ्रमलाई पच्छ्याउँदा-पच्छ्याउँदै रैथाने स्वाद भुलाउँदै गएकाहरुलाई यो नाटकले गजब्बले प्रहार गर्छ । हलिउडलाई पच्छ्याउँदा-पच्छ्याउँदै कयौं मोन्टीहरुले आफूभित्रको मोती नियाल्न भुलेका छन् । अरुलाई पच्छ्याउँदा-पच्छ्याउँदा आफ्नो बाटो बिर्सेर मोतीलालबाट मोन्टी बनेकाहरुलाई पनि नाटकले व्यंग्य गर्छ । त्यसअर्थ आफूभित्रको सुगन्ध खोज्न हिँडेका कस्तूरीहरुको कथा हो-टिकट टु हलिउड' । यो नाटक यस्तो टिकट हो जसले तपाईंलाई आफू भएर बाँच्न सिकाउँछ, आफ्नो अस्तित्त्व खोज्न लगाउँछ । आफूभित्रको सुगन्ध, मौलिकपलाई नियाल्न लगाउँछ । मञ्चमा निर्देशकको भूमिकामा देखिएका सागर खाती कामी नै 'टिकट टु हलिउड'का निर्देशक हुन् । मोन्टीअघि आफूलाई अब्बल निर्देशकका रुपमा उभ्याउन नपाए पनि, टिकट टु हलिउडको निर्देशनमा भने कामीले आफ्नो क्षमता पस्केका छन् । सरल विषयवस्तुलाई कमेडीमा पस्कँदै गम्भीर मुद्दामाथि व्यंगात्मक प्रहार गर्न, कामी सफल छन् । कमेडी शैलीको कथा, लेखन र निर्देशनले सागरलाई क्षमतावान निर्देशकको रुपमा उभ्याइदिएको छ । नाटकको हरेक दृश्यमा कमेडी र क्राफ्टको तादम्य मिलाएका छन् । संगीतमा पनि निर्देशक कामीको बलियो उपस्थिति देखिन्छ । यो नाटकको सबैभन्दा बलियो पाटो दुई कलाकारको जब्बर अभिनय हो । जोजोको भूमिकामा देखिएका मिलन कार्कीले नाटक अवधिभर दर्शकको ध्यान आफ्नो चरित्रमा तानेर राख्न सफल छन् । असिस्टेन्ट जोजोको इमान्दारी होस् या मोन्टी पत्नी बन्दा, मिलनले मञ्चमा ती पात्रलाई मस्तले बाँचिदिएका छन् । डाक्टर बन्दा फ्यानको उत्साह, उमंगलाई मात्रै होइन पत्नीभित्रको आवश्यकता र आशक्तिलाई अभिनयमार्फ प्रस्तुत गरेका छन् । मञ्चमा उनले थुप्रै चरित्रमा अभिनय गरेका छन् ।छोटो अवधिमा फरक-फरक चरित्रमा गरेको अभिनयमार्फत मिलनले आफूलाई सावित गरेका छन् । त्यसरी नै मोन्टीको अहंलाई बोलीदेखि शारीरिक हाउभाउमा सुदीपले पनि उतिकै जीवन्त बाँचिदिएका छन् । संगीत र प्रप्समा पनि उत्तिकै मिहिनेत भेटिन्छ । नाटकको शैली अनुसारको प्रप्स 'टिकट टु हलिउड'मा प्रकट छन् । बुद्धिवाला दाँत पनि गजब्बै छन् ।नाटकमा धेरै प्रप्स प्रयोगमा छैन, थोरै प्रप्सलाई चलाखीपूर्ण ढंगले प्रयोग गरिएको छ । संगीतलाई कथाको लयमा मात्रै होइन पात्रहरुको मनोविज्ञान दर्शाउन कलात्मक ढंगले प्रयोग गरिएको छ । जस्तै, 'टिकट टु इलुजन' ।